## Ivace+i Energia destina 45 milions d’euros per a donar suport a més de 1.400 projectes d’autoconsum elèctric en empreses de la Comunitat Valenciana

*** La seua posada en marxa permetrà la instal·lació de 270 megawatts de potència d’origen renovable i evitarà l’emissió de més de 145.000 tones de CO₂ a l’atmosfera**

La Conselleria d’Innovació, Indústria, Comerç i Turisme, que dirigix Marián Cano, ha concedit fins hui, a través de l’Institut Valencià de Competitivitat i Innovació (Ivace+i), un total de 45 milions d’euros per a donar suport a un total de 1.415 projectes d’autoconsum en empreses dels sectors productius de la Comunitat Valenciana.

Per a la realització d’estos projectes, les empreses tenen prevista una inversió superior a 190 milions d’euros i la seua posada en marxa aportarà una potència instal·lada de 270 megawatts (MW).

Estos incentius, tal com ha explicat el director general d’Energia i Mines, Manuel Argüelles, procedixen dels fons Next Generation, que gestiona Ivace+i a la Comunitat i s’emmarquen en el programa de foment a la realització d’instal·lacions d’autoconsum en els sectors productius de la Comunitat.

Gràcies a l’execució d’estes instal·lacions es podran generar anualment prop de 382 milions de quilowatts hora (kWh), de manera renovable, la qual cosa evitarà l’emissió de prop de 145.000 tones de CO₂ a l’atmosfera.

Quant a la distribució provincial, Argüelles ha detallat que dels projectes aprovats des de l’inici del programa, un total de 653 se situen en la província de València, 533 a Alacant i 229 en la província de Castelló.

**Suports de fins al 65 % del cost del projecte**

Quant a la quantia de les subvencions, el percentatge i ajuda depenen tant del beneficiari com de la tipologia, potència i tecnologia del projecte. Així, per als projectes d’autoconsum presentats, el percentatge d’ajuda és del 15 % al 50 %, en funció de si es tracta de gran empresa, pime o xicoteta empresa, de si la tecnologia utilitzada és sola,r fotovoltaica o eòlica i de la potència instal·lada. Si la instal·lació disposa, a més, de sistemes d’emmagatzematge (bateries), el percentatge pot arribar al 65 %.

A més, estes ajudes poden augmentar el seu percentatge aplicable sobre el cost subvencionable en 5 punts percentuals quan les instal·lacions subvencionades se situen en municipis de fins a 5.000 habitants, o municipis no urbans de fins a 20.000 habitants els nuclis dels quals tinguen una població menor o igual a 5.000 habitants.

Per als projectes consistents en la incorporació de sistemes d’emmagatzematge en instal·lacions d’autoconsum ja existents en el sector servicis i altres sectors productius, els percentatges d’ajuda oscil·len entre el 45 % i el 65 % del cost.

Fecha: 05/01/2025